Az FW36-os modell máris ígéretesebbnek tűnt az első tesztek során, mint az előző évi modellek, miután rendre a leggyorsabb időket teljesítette. Ez köszönhető volt az erős Mercedes-motornak, illetve a jó leszorítóerőnek. A gyorsaság ellenére változó körülmények között nem voltak túl megbízhatóak, amely az eredményekre is kihatással voltak. Az első versenyen Massa kiesett, Bottas pedig ötödik lett. Balszerencsés futamokat követően Kanadában egy fejlesztési csomag eredményeképp látványosan feljavultak. Az Osztrák Nagydíjon nagy meglepetésre az első sorból indulhattak, ettől kezdve pedig valamelyik versenyzőjük rendszeresen fenn volt a dobogón. A szezonzáró futamon kettős pódiumot értek el, az elsőt a 2005-ös Monacói Nagydíj óta. Győzniük egyszer sem sikerült, a legjobb helyezés második hely volt. Teljesítményük 320 ponttal a konstruktőri harmadik helyre repítette őket, mely nagy előrelépés volt az előző évi, mindössze 5 pontos teljesítményhez képest.